
Резюме: Фокусът на настоящия доклад е върху парадоксалния крах на вестготския държавен модел, въпреки неговата сложна политико-правна идеология, основана върху единната териториална юрисдикция, върховенството на правото, справедливостта и вътрешния мир, утвърдени и прокламирани чрез Liber iudiciorum (VII в.). Проследяват се историческите процеси и събития в последните години от съществуване на вестготското кралство и се търсят причините за колапса на вестготската държава. 

Abstract: The present paper examines the paradoxical collapse of the Visigothic state model, despite its sophisticated political-legal ideology – rooted in unified territorial jurisdiction, the rule of law, justice, and internal peace – as established and proclaimed in the Liber iudiciorum (seventh century). It traces the historical processes and events of the Visigothic Kingdom’s final years and examines the causes behind the state's collapse.

През VII в. Regnum Visigothorum формира впечатляваща за времето си правна идеология, обвързваща владетели, законотворци и народ със закона, вярата и висшите основания на Божествената справедливост [1]. Парадоксално, няколко десетилетия по-късно държавата се оказва неспособна да поддържа политическото си единство и военната си мощ.  
Вестготското кралство е особен пример за държавно развитие в постримския Запад. То постепенно изгражда политико-правен модел, който на пръв поглед съдържа редица предпоставки за стабилност: единен закон; териториална, а не персонална юрисдикция, която да обединява, а не да разединява по етнически признак; религиозно единство чрез единна религия; териториална консолидация; единна кралска власт; обща правна система и идеология, утвърждаваща върховенството на правото и закона дори над самия владетел [2]. При Рекесвинт (Reccesvindus, упр. 649–672) този модел достига един от най-завършените си изрази с Liber iudiciorum, приет на Осмия църковен събор в Толедо (Concilium Toletanum VIII, декември 653 г.). 
Парадоксално, държавата, която формулира единството (правно, идеологическо, политическо) като правен принцип, не успява да го превърне в достатъчно устойчива социална, политическа и институционална реалност. Законът провъзгласява единна юрисдикция за всички без значение от етническия им произход, но не предвижда работещи механизми за преодоляване на кризите, свързани с борбата за власт и социалните конфликти; християнското е призвано да гради обща религиозна идентичност, но не изгражда самосъзнание на народ, обединен от общи ценности, цели и принципи, и не предотвратява конфликтите между монархия, църква, народ, аристокрация и различни претенденти за трона.
Този парадокс особено силно напомня модела на криза и упадък в късната Римска империя. И в двата случая се наблюдават кризи, свързани с дефицити в управленските модели, противопоставяне между централната власт и периферните елити, оспорване на властта и външни заплахи. Вестготското кралство обаче не разполага с военнополитическите, административните и демографските ресурси на Римската империя. Затова и падането на централната власт през 711–713 г. е много по-бързо и окончателно. 
Вестготската държава не възниква изначално като единна политическа структура. Процесът на нейното изграждане и развитие продължава три столетия и преминава през периоди на териториална експанзия, династически конфликти и регионална автономия, фрагментиране на властта и опити за консолидация и централизация. Решаващата промяна настъпва с отхвърлянето на арианството и приемането на католицизма от крал Рекаред (Flavius Reccaredus, упр. 586-601) през 589 г. На Третия събор в Толедо (Concilium Toletanum III, 589 г.)[3] иберийските водачи прокламират религиозното единство под знака на fides Catholica, прогласявайки съюза [4] между regnum и sacerdotium [5]. Рекаред и епископ Леандър, който свиква събора, успяват да привлекат осем ариански епископи, с които заедно отрицават арианската ерес [6]. Самият Рекаред анатемосва Арий (Arius, c. 250/256-336), осъжда арианството и присцилианството [7], прокламира волята си „великият народ на готите“ да следва единствено fides Catholica и да премине завинаги в лоното на вселенската църква [8]. Приета е добавката filioque към Никео-Константинополския символ на вярата. Така започва утвърждаването на представата за вестготското regnum като християнска общност, в която религиозното, политическото и правното единство се предпоставят взаимно, а кралят е управник по Божията милост [9].
Този процес достига своята правна кулминация при Хиндасвинт и Рекесвинт с приемането на Liber iudiciorum, чрез който се създава общ нормативен ред в кралството, подчинен на принципа за върховенство на закона за всички – крале и поданици, законодатели и съдии. Прокламирано е, че „както кралската власт, така и всички народи са подвластни на почитта към законите“ [10].
В политико-правната идеология на Liber iudiciorum законът, lex, изпълнява няколко функции едновременно. Той е инструмент за изграждане на всеобщ, универсален нормативен ред. Никое лице, независимо от етническата му принадлежност и социалния му статус, не може да се освободи от обвързващата му сила [11]. По този начин законът се утвърждава като средство за преодоляване на социалните привилегии. 
На второ място, законът е еманация на справедливостта и Бога. Рекесвинт формулира тази идея чрез забележителна теологична последователност: дълг на владетеля е да следва Бога и да му служи, ако служи на Бога, трябва да почита справедливостта; ако я почита, трябва ревностно да я утвърждава чрез действия [12].
На трето място, законът е представен като условие за вътрешния мир (domestica pax)[13] и гарант за военните победи. Тази интерпретация е особено важна, тъй като в политическия език на VII в. латинският термин pax (буквално „мир“) не означава просто отсъствие на война, значението му е многопластово и надхвърля класическата римска дефиниция. Pax е състояние на правилно организирана общност, в която властта, законът и справедливостта, като водещ правно-морален принцип, функционират в хармония. С Liber iudiciorum понятието за pax се утвърждава като част от правния, политически и духовния фундамент на вестготската държава. 
Именно тази нормативна претенция превръща Liber iudiciorum в много повече от правен сборник. Кодексът е произведение на вестготската политическа и историографска култура [14], което съдържа основните постулати за градеж на идеалната държава така, както са я виждали неговите създатели.  
Особено важна роля в този модел е отредена на Рекесвинт. Той управлява в продължение на повече от две десетилетия - първоначално като съвладетел с баща си Хиндасвинт, а след 653 г. - самостоятелно. Рекесвинт е осъзнавал ясно необходимостта да се постигне политическо, правно и духовно единство, които да преодолеят конфликтите между централната власт, аристокрацията, народа и църквата. В този контекст законодателната дейност придобива особено важно значение. Liber iudiciorum се превръща в търсената правна рамка, която да създаде условията за политическо и духовно обединяване чрез нормативно единство. Тук обаче се проявява съществен парадокс: правната и религиозната унификация не създават политическо единство и стабилна държава. Същинският проблем на вестготския модел е, че правното единство не е идентично с политическото единство и не гарантира бързо създаване на единно общностно/национално самосъзнание. 
Законът може да установи принципи, норми и санкции, да въведе върховенството на правото като висш правен принцип, да утвърди териториалната юрисдикция, която да изличава привилегии и правни ограничения, основани на етнически признак, но не може сам по себе си да гарантира лоялност към централната власт и гражданско съгласие (concordia civium) по въпросите, свързани с общото благо на народа. Той може да формулира равенството пред закона, но не може да премахне борбата за достъп до власт и привилегии. Може да прокламира pax и concordia civium, но не може да елиминира напреженията и конфликтите между социалните групи. 
Историята след смъртта на Рекесвинт показва именно тези дефицити. Периодът 672–710 г., наричан „залеза на весгготите“ [15], подобно „залеза на Рим“, е белязан от поредица политически кризи, дворцови заговори, смени на владетели и конфликти между кралската власт и политическия елит. 
Вестготската държава се появява на историческата сцена като постримска политическа формация, която наследява значителна част от римската правна и административна култура, но при много различни исторически условия. Сходството между двете държавни системи се открива преди всичко в идеята за единното политическо пространство и върховенството на правото. Римската империя изгражда универсален правен и административен ред, който надхвърля локалните общности. Вестготското кралство наследява тази концепция и я преосмисля в християнски контекст. Разликата обаче е в мащаба и ресурсите – административни, институционални, данъчни, военни, и не на последно място - идеологически. 
Въпреки различията, падането на Римската империя и крахът на вестготското кралство споделят някои сходни предпоставки. Подобно на Рим, и при вестготите не се наблюдава внезапно изчезване на една „цивилизация“ от историческата сцена, а натрупване на политически, идеологически, военни и институционални слабости и дефицити,  които при определен външен удар или вътрешни кризи произвеждат системен срив, и в крайна сметка водят до гибелта на самата държава. Съществен въпрос е защо държава, която в своя апогей разполага с единен правен ред и териториално господство над почти целия Иберийски полуостров, не успява да организира ефективна съпротива срещу арабско-берберското нашествие. 
Мосарабската хроника от 754 г. (Continuatio Hispana) представя периода 711–712 г. като хаотично кризисно време на външни заплахи и нападения, и вътрешни конфликти. След управлението на Рекесвинт настъпват години на политическа нестабилност, а възкачването на Родерих (Rodericus, упр. 710-711) [16] е описано като завземане на властта или узурпация [17], съпътствана от вътрешни конфликти и разделение, бунт на баските и паралелната власт на Ахила II (Achila, Agila II, упр. 711-714) [18].
Родерих е имал сериозни политически амбиции още преди смъртта или убийството на крал Витица [19] (Vitiza, упр. 702-710) [20], когато най-вероятно е dux на Бетика (Baetica) [21]. 
Авторът на Мосарабската хроника от 754 г. посочва, че още в самото начало на управлението си Родерих „повежда войските срещу арабите и маврите, изпратени от Муса [22], тоест срещу Тарик ибн Зияд“, които „отдавна извършваха набези…. и разоряваха множество градове“ [23].
При сблъсъка с Тарик ибн Зияд (670-720) Родерих, внук на Хиндасвинт, известен като „последния крал на готите“ [24], претърпява пълно поражение, армията му дезертира, а самият той е убит. Битката при р. Гуадалете [25] и победата на Тарик откриват пътя към окончателното унищожение на Вестготското кралство. 
Арабските военни победи не трябва да се разглеждат като единствената причина за края на Regnum Visigothorum, а като една от тях, заедно с вече съществуващите дълбоки вътрешни конфликти и фрагментацията на властта. 
През 711 г. се съчетават няколко фактора: спорната легитимност на Родерих, разделението сред аристокрацията и народа, ограничената способност за бърза мобилизация, предходните набези от Северна Африка и появата на противник, способен да превърне тези слабости в стратегическо предимство. Огромна роля изиграват и вътрешните конфликти, липсата на domestica pax и concordia civium, към които призовава Liber iudiciorum. Вътрешната криза се подхранва и от конфликта между привържениците на Родерих и другите претенденти за властта, както и от амбициите на някои представители от висшия елит, преследващи собствени политически цели в условията на нашествието.
Поражението при Гуадалете не е само военно. То е криза на властта, която е недостатъчна легитимна и способна да осигури политическа и военна координация. Именно това обяснява скоростта на последвалия колапс. Анонимният автор на Мосарабската хроника от 754 г. описва бързото напредване на Муса до Толедо и обяснява края на вестготската история с едновременното действие на вражеските сили отвън и вътрешните размирици между самите вестготи: 
„По времето на Юстиниан, в година 749 (711) – четвъртата от неговото управление като император, деветдесет и втората от летоброенето на арабите и петата от управлението на Уалид – докато Испания биваше опустошавана от споменатите сили и тежко страдаше не само от врага, но и от вътрешни размирици, самият Муса [26] се приближи до тази злочеста земя през пролива на Кадис [27] и се насочи към Херкулесовите стълбове (които бележат входа към пристанището подобно на показалец в книга или като ключове, отварящи пътя към Испания), след което нахлу в отдавна ограбваната и безбожно нападната Испания, за да я погуби.“

Вестготският опит с Liber iudiciorum разкрива едновременно силата и границите на правото като регулативен нормативен инструмент за градеж и развитие на държава и общество, и за преодоляване на вътрешни и външни заплахи и кризи.  Законът може да създаде общия правен ред на общността, но не и да гарантира гражданското съгласие (concordia civium). Той може да задължава народ и управници, но не и да внушава взаимно доверие между политическите елити и народа.
Следвайки традициите на римското право, Вестготското кралство достига до една от най-развитите за своето време концепции за единство чрез закона. То обаче не успява да изгради политически механизъм, достатъчно устойчив, за да превърне това нормативно единство в реална колективна сила – сила, способна да съхрани държавата в условията на тежки заплахи и кризи.

